ททท. ตั้งเป้าดึง “นทท.ต่างชาติ” เข้าไทย 10 ล้านคน-หวังทัวร์จีนกลับมาปลายปี
การท่องเที่ยวแห่งประเทศไทย เปิดเผยแผนส่งเสริมการท่องเที่ยวปี 2565 ตั้งเป้าดึงนักท่องเที่ยวเข้าไทย 10 ล้านคน หลังผ่อนคลายมาตรการเข้าประเทศผลตอบรับดีเกินคาด ขณะเดียวกันยังคาดหวังให้กลุ่มนักท่องเที่ยวจีน ซึ่งเป็นนักท่องเที่ยวหลักของไทยกลับมาช่วงปลายปีนี้
การท่องเที่ยวแห่งประเทศไทย เปิดเผยแผนส่งเสริมการท่องเที่ยวปี 2565 ตั้งเป้าดึงนักท่องเที่ยวเข้าไทย 10 ล้านคน หลังผ่อนคลายมาตรการเข้าประเทศผลตอบรับดีเกินคาด ขณะเดียวกันยังคาดหวังให้กลุ่มนักท่องเที่ยวจีน ซึ่งเป็นนักท่องเที่ยวหลักของไทยกลับมาช่วงปลายปีนี้
24 พ.ค. 2565

นายยุทธศักดิ์ สุภสร ผู้ว่าการการท่องเที่ยวแห่งประเทศไทย หรือ ททท. เปิดเผยถึงแผนส่งเสริมการท่องเที่ยวในปี 2565 ว่า ได้แบ่งตลาดนักท่องเที่ยวเป็น 2 กลุ่ม คือ ตลาดระยะสั้น ได้แก่ อินเดีย และประเทศที่มีพรมแดนติดกับไทย ซึ่งสามารถเดินทางเข้า-ออกไทยได้สะดวกขึ้น รวมถึงประเทศแถบตะวันออกกลาง เป็นอีกกลุ่มที่ไทยเล็งเห็นศักยภาพในการใช้จ่ายและพยายามดึงเข้ามาทดแทน  ส่วนตลาดระยะไกล ได้แก่ ยุโรป และอเมริกา คาดว่าช่วงเดือนตุลาคมเป็นต้นไป นักท่องเที่ยวกลุ่มนี้จะเดินทางเข้าไทยเพิ่มขึ้น ตั้งเป้ามากกว่า 1 ล้านคนต่อเดือน
ทั้งนี้ ททท.ยังคาดหวังกลุ่มนักท่องเที่ยวหลักอย่างนักท่องเที่ยวจีน กลับมาในช่วงปลายปี และต่อเนื่องถึงตรุษจีนปีหน้า โดยปี 2565 นี้ ททท. ตั้งเป้าจะต้องกระตุ้นให้มีนักท่องเที่ยวต่างชาติเข้าไทยให้ได้ 10 ล้านคน เพื่อสร้างรายได้รวมกว่า 1.8 ล้านล้านบาท
อย่างไรก็ตามก่อนหน้านี้ นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม พอใจตัวเลขนักท่องเที่ยวต่างชาติที่เพิ่มขึ้นต่อเนื่อง หลังรัฐบาลเปิดประเทศเต็มรูปแบบ โดย ททท. รายงานว่าตั้งแต่เดือน มกราคม – 22 พฤษภาคม 2565 มีนักท่องเที่ยวเดินทางเข้าไทยแล้ว 1,016,103 คน ขณะที่ในช่วงไตรมาสแรก (ม.ค.-มี.ค.2565) มีนักท่องเที่ยวเข้าไทยแล้ว 497,693 คนเพิ่มขึ้นจากช่วงเดียวกันของปีก่อน 2,368% และมีรายได้เพิ่มขึ้นถึง 1,424%
สำหรับการประกาศนโยบายให้เป็นปี 2565 – 2566 เป็นปีส่งเสริมท่องเที่ยวไทย คาดว่าในไตรมาส 2-3 นี้ รัฐบาลจะกระตุ้นให้นักท่องเที่ยวต่างชาติที่มีคุณภาพจากทั่วโลกเข้าประเทศไทยไม่น้อยกว่าเดือนละ 3 แสนคน ขณะที่ไตรมาส 4 จะกระตุ้นให้เกิดการเดินทางไม่น้อยกว่าเดือนละ 1 ล้านคน โดยตลอดปี 2565 นี้ จะมีนักท่องเที่ยวไม่น้อยกว่า 5 ล้านคน